# S’inauguren les actuacions per a millorar el subministrament d’aigua de Vilanova de Bellpuig, amb una inversió superior als 545.000 euros

* **L'alcalde del municipi i el director de l’ACA han inaugurat avui les obres, consistents en la construcció d’una potabilitzadora, un nou dipòsit d’aigua i les corresponents conduccions**
* **La planta ha estat finançada amb un ajut de l'ACA de més de 261.300 euros, del PUOSC i fons propis ajuntament**
* **Entre 2016 i 2022, l'ACA ha atorgat ajuts per valor de 100 MEUR a través de diverses línies d’ajuts**

Avui s'han inaugurat les obres per a millorar el subministrament d'aigua de Vilanova de Bellpuig, a la comarca del Pla d'Urgell. L'acte ha estat presidit per l'alcaldessa del municipi, Dolors Pascual, la delegada del Govern a Lleida, Montse Vergés, i el director de l'Agència Catalana de l'Aigua (ACA), Samuel Reyes, entre d'altres autoritats. La delegada Montse Bergés ha lloat “la tasca dels pagesos especialment del Canal d’Urgell que rega el territori i ha animat a que les diferents institucions comparteixin agendes per afavorir una bona coordinació en la gestió de l’aigua”.

Els treballs, que han suposat una inversió de més de 545.200 euros, 261.300 euros dels quals han estat subvencionats per l'ACA, han consistit en la construcció d'una potabilitzadora, un dipòsit de reserva de 700 m3 per a emmagatzemar l’aigua potabilitzada i que regularà el subministrament d'aigua al municipi, la canonada que transcorre des de la potabilitzadora fins els dipòsits actuals i des del pantà de reg, entre d'altres actuacions.

#### Més de 100 MEUR per a la millora de l’abastament

Entre 2016 i 2022, l’ACA ha destinat més de 100 milions d’euros per a la millora de l’abastament d’aigua, a través de cinc línies d’ajuts per a la millora del subministrament d’aigua en alta (80 MEUR), dues línies d’ajuts destinades a la millora de les xarxes d’abastament supramunicipals (17 MEUR) i quatre convocatòries en el mateix període per a la redacció dels plans directors d’aigua i la instal·lació de comptadors, destinant conjuntament prop de 4 milions d’euros. Actualment hi ha una nova línia d’ajuts oberta, amb una dotació de 15 MEUR.

*1 d’abril de 2023*